„Ennék valamit, törjünk be”
Gyermekotthonuk konyhájából loptak a kamaszok Balatonbogláron.
A fonyódi rendőrök elfogtak és előállítottak három balatonboglári tizenévest, akik a gyanú szerint a napokban betörtek gyermekotthonuk konyhájába úgy, hogy beverték az ablakát. A fiatalok szalámit, csokit, müzlit, sajtot, kenyeret, üdítőket, pudingot, mogyorókrémet, tejet, vajat, almát loptak. Szerzeményeiket egy táskába rakták, majd az otthonban lakó társaik ruháiból kötelet készítettek és felhúzták a csomagot az egyik ablaknál. Ezután a főbejáraton keresztül visszatértek a szobáikba, a zsákmány egy részét elfogyasztották, a maradékot pedig az ágyneműtartóba rejtették.

A nyomozók egy 16 éves és két 17 éves lányt hallgattak ki gyanúsítottként. A tinédzserek azt mondták, enni akartak és jó ötletnek tűnt, hogy szerezzenek valamit a konyhából. Lopás vétsége miatt indult eljárás ellenük.
Közélet